יואינטתריום

יואינטתריום (שם מדעי: Uintatherium; מילולית: "הבהמה של הרי יואינטה") הוא יונק גדול נכחד מתקופת האאוקן שחי לפני 45-37 מיליון שנה באמריקה הצפונית (בעיקר באזור המדינות יוטה וויומינג שלמורדות הרי יואינטה) ובסין. למרות מראהו דמוי הקרנף הוא היה שייך לסדרה נכחדת בשם דינוצרטים שלא קרובה לאף יונק מודרני.

מאפיינים 
יונק זה היה גדול מאוד והגיע לאורך 4 מטר, גובה 1.75 מטר בכתפיים ומשקל של 2 טונות. הוא דמה במראהו לקרנף מוזר. כפות רגליו היו בעלות אצבעות במקום פרסות והגולגולת שלו הייתה בעלת מבנה מוזר עם לסתות בעלות שיניים קטנות למעט זוג ניבים גדולים בקצוות שבלטו כלפי חוץ, זוג זיזים מתחת הסנטר, עצמות לחיים מעוגלות סמוך לעיניים וזוג לוחיות קטנות על כיפת הגולגולת. החוטם היה קצר עם קרן גדולה מעליו וקצה שפנה מעלה. מאחורי הגולגולת היו שרירי צוואר גדולים מאוד שעזרו לשאת אותה והיו גבוהים מעט יותר מכיפת הגולגולת.

ייתכן שיצור זה היה חצי מימי והתנהג כמו היפופוטם. הניבים הגדולים שהזכירו בצורתם את ניבי הסמילודון נמצאו רק אצל הזכרים ונראה שעזרו להם להילחם על שטחים ונקבות ואולי גם להגנה. השיניים המוזרות גם עזרו להם לעקור צמחייה קשה מהאדמה. ואולם השיניים הפנימיות החלשות מעידות שהיצור ניזון בעיקר מצמחייה רכה.

נמצאו שני מינים של היצור: Uintatherium anceps וUintatherium insperatus והם נכחדו בסוף האאוקן לפני 37 מיליון שנה.

בתרבות 
יונק זה הופיע במשחק עולם היורה: המשחק.

קישורים חיצוניים

 

בעלי חיים שתוארו ב-1872
דינוצרטים
מגה-פאונה של הפלאוגן באמריקה הצפונית
יונקים שחיו באאוקן באמריקה הצפונית
טקסונים שתוארו בידי ג'וזף ליידי
מאובני טקסונים שתוארו ב-1872
טקסונים שהתפתחו באאוקן